Hæstaréttardómari var ekki vanhæfur til að dæma í hrunmáli þótt hann hefði tapað fé í fjárstýringu hjá Glitni. Þetta segir Hæstiréttur sem hafnaði endurupptöku málsins.
Hæstiréttur hafnaði í gær endurupptöku á máli manns sem dæmdur var til tveggja ára fangelsisrefsingar vegna brota í hruninu. Á sama tíma var skattalagabroti vísað frá dómi.
Magnús Arnar Arngrímsson var sakfelldur fyrir umboðssvik árið 2014 fyrir að stefna fjármunum Glitnis í hættu með því að veita félagi í eigu Birkis Kristinssonar peningamarkaðslán til að kaupa hlutafé í bankanum árið 2007, innan við ári fyrir hrun bankanna. Endurupptökunefnd komst að þeirri niðurstöðu árið 2020 að taka ætti málið upp aftur vegna vanhæfis eins dómaranna. Það var vegna þess að Markús Sigurbjörnsson, forseti Hæstaréttar, sem var einn dómara í málinu, átti fé í eignastýringu hjá bankanum. Hann tapaði fé við hrunið og því taldi endurupptökunefnd að efast mætti um óhlutdrægni hans. Þessu hafnar Hæstiréttur vegna þess að tap Markúsar hafi ekki verið svo mikið. Það hafi verið um sjö milljónir króna, sem voru innan við fimmtán prósent af höfuðstól hans. Það hafi gerst á sama tíma og þorri landsmanna hafi orðið fyrir skakkaföllum; svo sem með því að eignaverð lækkaði, lífeyrisréttindi rýrnuðu og verðlag hækkaði. Því teljist tap Markúsar ekki svo mikið að það valdi vanhæfi hans og endurupptöku málsins.
Hæstiréttur vísaði hins vegar frá héraðsddómi máli Ragnars Þórissonar sem sakfelldur var fyrir skattalagabrot 2013. Það mál leiddi til sakfellingar og refsingar. Mál hans var endurupptekið þar sem það var rannsakað bæði hjá skattayfirvöldum og lögreglu á sitthvorum tímanum. Því þótti brotið gegn rétti hans til að vera ekki saksóttur eða refsað tvívegis vegna sama brots. Nú getur Ragnar krafið ríkið bóta vegna þess að brotið var á rétti hans.
Hæstaréttardómari var ekki vanhæfur til að dæma í hrunmáli þótt hann hefði tapað fé í fjárstýringu hjá Glitni. Þetta segir Hæstiréttur sem hafnaði endurupptöku málsins.